โรงพยาบาลและโรงเรียนแพทย์กองทัพปลดปล่อยประชาชน

โรงพยาบาลและโรงเรียนแพทย์กองทัพปลดปล่อยประชาชน หรือที่รู้จักกันทั่วไปในรหัสเรียกขานว่า โรงพยาบาล 301 เป็นระบบโรงพยาบาลและโรงเรียนแพทย์หลักของกองทัพปลดปล่อยประชาชน เป็นระบบโรงพยาบาลทหารที่ใหญ่ที่สุดในประเทศจีน ดำเนินงานศูนย์การแพทย์ 9 แห่งและเขตการแพทย์ 5 แห่งทั่วเทศบาลนครปักกิ่ง รวมถึงโรงพยาบาลสาขาในซานย่า มณฑลไหหลำ โรงพยาบาล 301 มีฐานะเป็นหน่วยงานในสังกัดของกองกำลังสนับสนุนการส่งกำลังบำรุงร่วมกองทัพปลดปล่อยประชาชน ประวัติของโรงพยาบาลสืบย้อนไปได้ถึงโรงพยาบาลหนิงกังเหมาผิงซึ่งจัดตั้งขึ้นโดยกองทัพปฏิวัติใน ค.ศ. 1927 โรงพยาบาลแห่งนี้ได้รับการจัดอันดับให้เป็นโรงพยาบาลที่ดีที่สุดในประเทศจีนอันดับที่ 3 เป็นระยะเวลานาน รองจากโรงพยาบาลปักกิ่งยูเนียนและโรงพยาบาลเวสต์ไชนา โรงพยาบาลเปิดให้บริการแก่ประชาชนทั่วไป ประวัติศาสตร์ โรงพยาบาลทั่วไปแห่งนี้อดีตคือสถาบันคลินิกแห่งที่สองในสังกัดวิทยาลัยแพทย์ศาสตร์ปักกิ่งยูเนียน ต่อมาในตุลาคม ค.ศ. 1953 ได้เปลี่ยนสถานะเป็นโรงพยาบาลในสังกัดโดยตรงของคณะกรรมาธิการการทหารกลางพรรคคอมมิวนิสต์จีน จากนั้นในกรกฎาคม ค.ศ. 1954 ได้เปลี่ยนชื่อเป็นโรงพยาบาล 301 กองทัพปลดปล่อยประชาชน จนกระทั่งในมิถุนายน ค.ศ. 1957 กระทรวงกลาโหมมีคำสั่งให้ยกเลิกนามเรียกขาน "โรงพยาบาล 301" และกำหนดให้ใช้ชื่อ "โรงพยาบาลทั่วไปกองทัพปลดปล่อยประชาชนจีน" อย่างเป็นทางการ สำหรับวิทยาลัยบัณฑิตศึกษาแพทยศาสตร์กองทัพปลดปล่อยประชาชนจัดตั้งขึ้นโดยได้รับการสนับสนุนจากโรงพยาบาลทั่วไปกองทัพปลดปล่อยประชาชน สถาบันดังกล่าวสถาปนาขึ้นในพฤศจิกายน ค.ศ. 1958 และปิดตัวลงใน ค.ศ. 1962 ก่อนที่คณะกรรมาธิการการทหารอนุมัติให้ฟื้นฟูกิจการอีกครั้งในมิถุนายน ค.ศ. 1979 และได้รับการบรรจุเข้าเป็นหนึ่งในรายชื่อมหาวิทยาลัยและวิทยาลัยของกองทัพอย่างเป็นทางการพร้อมรหัสอนุมัติในกันยายน ค.ศ. 1986 ใน ค.ศ. 2004 โรงพยาบาล 304 และโรงพยาบาล 309 กองทัพปลดปล่อยประชาชน เปลี่ยนชื่อเป็นสาขาคลินิก 304 และสาขาคลินิก 309 ตามลำดับ และมีชื่อเรียกต่อสาธารณชนว่าโรงพยาบาลในสังกัดแห่งที่หนึ่งและแห่งที่สองของโรงพยาบาลทั่วไปกองทัพปลดปล่อยประชาชน พร้อมทั้งบรรจุเข้าสู่อัตรากำลังพลของโรงพยาบาลทั่วไปกองทัพปลดปล่อยประชาชน อ้างอิง